b'\n_START_ARTICLE_\nVieras mies tuli taloon\n_START_SECTION_\nVieras mies tuli taloon\n_START_PARAGRAPH_\nWaltari oli kyll\xc3\xa4stynyt saamaansa kritiikkiin, ja WSOY:n pienoisromaanikilpailu, johon osallistuttiin salanimell\xc3\xa4, tarjosi hyv\xc3\xa4n tilaisuuden saada teos arvostelluksi ilman h\xc3\xa4nen henkil\xc3\xb6\xc3\xb6ns\xc3\xa4 kohdistuvia ennakkoasenteita. H\xc3\xa4n oli my\xc3\xb6s ker\xc3\xa4illyt sanomalehtileikkeit\xc3\xa4 ja oli jo pitk\xc3\xa4\xc3\xa4n halunnut kirjoittaa sanomalehdest\xc3\xa4 l\xc3\xb6yt\xc3\xa4m\xc3\xa4st\xc3\xa4\xc3\xa4n aiheesta._NEWLINE_H\xc3\xa4n valitsi h\xc3\xa4m\xc3\xa4yksen vuoksi teoksen tapahtumapaikaksi maaseudun, sill\xc3\xa4 h\xc3\xa4net tunnettiin yleisesti kaupunkilaisel\xc3\xa4m\xc3\xa4n kuvaajana. H\xc3\xa4n jopa kirjoitutti teoksen puhtaaksi luotettavana pit\xc3\xa4m\xc3\xa4ll\xc3\xa4\xc3\xa4n konekirjoittajalla, jotta h\xc3\xa4nen oman kirjoituskoneensa j\xc3\xa4lke\xc3\xa4 ei tunnistettaisi._NEWLINE_Koska aikaa riitti toiseenkin teokseen, Waltari kirjoitti kilpailuun my\xc3\xb6s pienoisromaanin Ei koskaan huomisp\xc3\xa4iv\xc3\xa4\xc3\xa4. Sen h\xc3\xa4n kirjoitti enemm\xc3\xa4n omalla tyylill\xc3\xa4\xc3\xa4n (ja omalla kirjoituskoneellaan), jotta arvosteluraati arvaisi sen Waltarin ty\xc3\xb6ksi eik\xc3\xa4 osaisi ep\xc3\xa4ill\xc3\xa4 Waltaria toisenkin romaanin tekij\xc3\xa4ksi._NEWLINE_Vieras mies tuli taloon voitti pienoisromaanikilpailun. Se jakoi mielipiteit\xc3\xa4 niin kansan kuin tuomaristonkin keskuudessa, mutta nykyisin sit\xc3\xa4 pidet\xc3\xa4\xc3\xa4n yhten\xc3\xa4 parhaimmista Mika Waltarin pienoisromaaneista. _NEWLINE_Talon is\xc3\xa4nn\xc3\xa4n juoppouden ja mielisairauden raaka kuvaaminen sek\xc3\xa4 erityisesti teoksen v\xc3\xa4kivaltainen loppukohtaus her\xc3\xa4ttiv\xc3\xa4t pahennusta, samoin se ett\xc3\xa4 henkirikokseen syyllistynyt ei j\xc3\xa4\xc3\xa4 kiinni teostaan. Waltarin yst\xc3\xa4v\xc3\xa4 Tulenkantajat-ajoilta, Katri Vala tyrm\xc3\xa4si teoksen kiivaasti:_NEWLINE_\xc2\xbbOlen harvoin lukenut n\xc3\xa4in perin juurin keinotekoista, n\xc3\xa4in perin juurin kieroa ja mustaa kirjaa kuin t\xc3\xa4m\xc3\xa4 kokoomukselaisen moralistin ja \xc3\xa4itienp\xc3\xa4iv\xc3\xa4puhujan. Inhoittava on sana, joka v\xc3\xa4litt\xc3\xb6m\xc3\xa4sti tulee mieleen. Vissi\xc3\xa4 vulg\xc3\xa4\xc3\xa4ris-romanttista koreutta ei silt\xc3\xa4 voi kielt\xc3\xa4\xc3\xa4.\xc2\xbb\n_START_SECTION_\nTarina\n_START_PARAGRAPH_\nKirja kertoo maatilan em\xc3\xa4nn\xc3\xa4st\xc3\xa4, h\xc3\xa4nen alkoholisoituneesta ja henkisesti ep\xc3\xa4tasapainoisesta aviomiehest\xc3\xa4\xc3\xa4n ja taloon tulevasta vieraasta, joka kysyy t\xc3\xb6it\xc3\xa4 ja p\xc3\xa4\xc3\xa4seekin rengiksi taloon. Em\xc3\xa4nn\xc3\xa4n ja rengin v\xc3\xa4lille syntyy romanssi, ja talon em\xc3\xa4nt\xc3\xa4 alkaa odottaa lasta vieraalle miehelle. Mustasukkainen aviomies ampuu vieraan tunkeilijan, ja em\xc3\xa4nt\xc3\xa4 puolestaan surmaa miehens\xc3\xa4 kirveeniskulla.\n_START_SECTION_\nJ\xc3\xa4lkin\xc3\xa4yt\xc3\xb6s\n_START_PARAGRAPH_\nRomaanin her\xc3\xa4tt\xc3\xa4m\xc3\xa4t voimakkaat reaktiot yll\xc3\xa4ttiv\xc3\xa4t Waltarin. H\xc3\xa4n p\xc3\xa4\xc3\xa4tti kirjoittaa sille jatko-osan J\xc3\xa4lkin\xc3\xa4yt\xc3\xb6s, jossa rikollinen saa rangaistuksen teostaan ja ensimm\xc3\xa4iseen osaan tyytym\xc3\xa4tt\xc3\xb6m\xc3\xa4t moralistit rauhoittuvat._NEWLINE_Miehens\xc3\xa4 surmannut Astrid J\xc3\xb6nsson saa melko liev\xc3\xa4n tuomion, kaksi vuotta kuritushuonetta. Kirjan todelliseksi roistoksi ja syylliseksi nousee Alfred J\xc3\xb6nsson, jonka juoppous on pilannut Astridin el\xc3\xa4m\xc3\xa4n ja lopulta ajanut t\xc3\xa4m\xc3\xa4n j\xc3\xa4rjett\xc3\xb6m\xc3\xa4\xc3\xa4n veritekoon.\n_START_SECTION_\nVuoden 1938 elokuva\n_START_PARAGRAPH_\nVuoden 1938 elokuvan Vieras mies tuli taloon ohjasi Wilho Ilmari, ja k\xc3\xa4sikirjoituksen teki Waltari itse. Astrid J\xc3\xb6nnsonia esitt\xc3\xa4\xc3\xa4 Kaisu Lepp\xc3\xa4nen, h\xc3\xa4nen miest\xc3\xa4\xc3\xa4n Kaarlo Angerkoski ja renki Aaltosta Eino Kaipainen. Elokuva l\xc3\xa4htee liikkeelle oikeudenk\xc3\xa4ynnist\xc3\xa4 ja kertoo aiemmista tapahtumista takaumajaksoissa. Mets\xc3\xa4kulman is\xc3\xa4nt\xc3\xa4\xc3\xa4 esitt\xc3\xa4\xc3\xa4 Aku Korhonen, joka n\xc3\xa4yttelee saman roolin my\xc3\xb6s 19 vuotta my\xc3\xb6hemmin elokuvan uudessa versiossa._NEWLINE_Waltari muutti tarinaa hieman: Alfred surmataan kuten kirjassakin, mutta renki Aaltonen saa vain ampumahaavan ja j\xc3\xa4\xc3\xa4 eloon. Astrid saa teostaan ehdollisen vankilatuomion, h\xc3\xa4n palaa maatilalleen ja j\xc3\xa4\xc3\xa4 sinne asumaan Aaltosen kanssa.\n_START_SECTION_\nVuoden 1957 elokuva\n_START_PARAGRAPH_\nUudemman version nimell\xc3\xa4 Vieras mies ohjasi Hannu Leminen. Alfred J\xc3\xb6nssonia n\xc3\xa4yttelee Kaarlo Halttunen, h\xc3\xa4nen vaimonsa nimi on muutettu Katriina J\xc3\xb6nssoniksi, jota n\xc3\xa4yttelee Rauni Ik\xc3\xa4heimo. Aaltosen roolin esitt\xc3\xa4\xc3\xa4 Esko Vettenranta. _NEWLINE_Toisessa versiossa elokuvan juoni on pistetty viel\xc3\xa4 enemm\xc3\xa4n uusiksi. Waltari itse ei t\xc3\xa4h\xc3\xa4n osallistunut, vaan k\xc3\xa4sikirjoituksen teki Ilmari Unho. Alfred kuoleekin oman k\xc3\xa4den kautta vahingonlaukaukseen.'